Bupleurum falcatum

Bupleurum falcatum er en flerårig urt i skjermplantefamilien. 

Den har et variabelt utseende og blir 60–150 cm høy. Stengelen er hul. De nedre bladene er avlange til elliptiske, har stilk og 5–7 nerver. Stengelbladene er lansett- til linjeformede, ofte sigdformede, uten bladstilk, og de omslutter stengelen halvveis. Blomstene er gule og sitter i skjermer med 3–15 stråler og 2–5 storsvøpblad. Frukten er avlang og 3–4 mm lang. Blomstringstiden er juli–oktober.

Planten vokser på tørre enger og i åpen skog. I Sveits er den en karakterart for plantesamfunnet Geranion sanguinei, sammen med blant annet filtsymre, småsandlilje, engklokke, stivranke, askrot, nakkebær, kammarimjelle, Coronilla coronata, blodstorkenebb, Peucedanum cervaria, tysk mure, hjorterot, kystfrøstjerne, fuglevikke, hvitrot og legefirtann.

Den er utbredt i Sør- og Mellom-Europa og Vest-Asia nordover til Belgia, Tyskland, Polen, Ukraina og sørlige Russland. Den finnes på Korsika, men mangler på de andre middelhavsøyene. Arten finnes ikke naturlig i Storbritannia, men er forvillet flere steder. Den var helt naturalisert i Essex i sørøstlige England, men ble utryddet på dette stedet i 1962.

Flere lignende arter i Øst-Asia ble tidligere regnet som underarter av Bupleurum falcatum. Det gjelder B. gracillimum, B. scorzonerifolium, B. angustissimum, B. komarovianum, B. chinense og B. exaltatum.

Referanser

Eksterne lenker 

 

Skjermplantefamilien
Planter formelt beskrevet i 1753
Planter formelt beskrevet av Carl von Linné